Sekere tipes kerke gaan sterf - www.bybelkennis.co.za
by Coen Slabber · Published 01/10/2016 · Updated 25/08/2016
There is the great lesson of 'Beauty and the Beast', that a thing must be loved before it is lovable – G.K.Chesterton
Die dood is nie 'n onderwerp waarvan ons hou nie. Die dood van kerke nog minder. Ons het die gemeente, ten spyte van sy tekortkominge en valshede, lief. Maar baie kerke is besig om dood te gaan. Uit 'n Bybelse perspektief weet ons dat die bruid van Christus, die kerk, sal oorwin. Ons weet ook dat die magte van die doderyk sal dit nie oorweldig nie (Matteus 16:18). Dit beteken nie dat individuele gemeentes nie sal doodgaan nie. Hulle sal doodgaan tensy God ingryp.
Thom Rainer identifiseer vier tipes kerke wat sal doodgaan.
Die Eks-Bybel kerk
Daar is kerke wat die waarhede van die Skrif verlaat het. Baie kerke ontken dit, maar in werklikheid gee hulle net lippediens aan die Bybel. Die gemeente bestudeer nie die Skrif nie; die leraar hanteer nie die Bybelse teks nie. Die Bybel is net nog 'n boek wat selde gelees, bestudeer of verkondig word. Die woord van God het geen krag in hierdie kerke nie.
Die Buiteklub Kerk
Lidmate van hierdie kerke sien hulle lidmaatskap as 'n byvoordeel. Hulle wil hulle musiekstyl hê; hulle wil die eredienste op die tye wat hulle pas hê; hulle wil die tipe argitektuur bepaal; hulle wil bepaal hoe lank die eredienste moet duur. Hulle gee hulle bydraes en is geregtig op die voordele. Moenie vir hulle vra om te evangeliseer, of om ander eerste te plaas of om opofferings te maak nie. Dit is tog hulle kerk!
Die kerk van slegte woorde
As jy 'n "goeie" geveg wil sien, moet jy na hierdie kerke toe gaan. Die vergaderings van die kerkraad is twissiek. Die leraar en kerkraad kry gereeld e-posse – en die woorde van hierdie kommunikasie is nie aangenaam nie. Skinder en rugstekery is algemeen. Hulle spandeer meeste van hulle energie aan slegte woorde. Hulle het nie die tyd en energie om die goeie nuus te versprei nie.
Gaan na die gemeente en kyk na die lidmate. Gaan na die gemeenskap en kyk na die inwoners. Hulle lyk nie dieselfde nie. Hulle gaan nie na dieselfde plekke toe nie. Die gemeenskap het verander, maar die kerk het nie verander nie. Die mense buite die kerk is "daardie mense." "Óns soort van mense" sit binne in die kerk. Die idee van brûe na die gemeenskap bou, word teengestaan.
Hoeveel gemeentes in Suid-Afrika val in een van hierdie kategorië? Te veel gemeentes is besig om dood te gaan.